Amerikkalaismedia: Kiistanalaisen FBI-muistion julkaisu askelta lähempänä

USA:n presidentillä Donald Trumpilla on viisi päivää aikaa tutustua muistioon ja päättää, tulisiko se julkaista. LEHTIKUVA/AFP

STT

Yhdysvalloissa edustajainhuoneen tiedustelukomitea on äänestänyt liittovaltion poliisin FBI:n toimintaan liittyvän salaisen muistion julkaisemisen puolesta. Asiasta kertovat useat amerikkalaisviestimet.

Muistio on republikaanien laatima ja sen julkaisemisen puolesta äänestivät komitean republikaanit. Demokraatit vastustavat julkaisua.

Republikaanien mielestä muistio paljastaa FBI:n korruptoituneisuuden ja osoittaa, että presidentti Donald Trumpin vaalikampanjan Venäjä-kytköksiä penkova tutkinta on puolueellinen.

Demokraattien mielestä republikaanit pyrkivät muistiolla haittaamaan Venäjä-tutkintaa. He syyttävät republikaanien vaarantavan kansallisen turvallisuuden suojellakseen presidenttiään tutkinnalta.

Tiedustelukomitealta pallo siirtyy Trumpille, jolla on viisi päivää aikaa tutustua muistioon ja päättää, tulisiko se julkaista. Jos hän ei ota asiaan kantaa, komitealla on oikeus julkaista muistio kokonaisuudessaan.

NBC:n haastattelemien oikeustieteen asiantuntijoiden mukaan salaiseksi luokitellun muistion julkaiseminen olisi todella erikoista kahdesta syystä. Ensinnäkin muistio saattaisi paljastaa julkisuuteen erittäin arkaluontoisia salaisuuksia. Toisekseen julkaiseminen voisi vaarantaa meneillään olevan Venäjä-tutkinnan.